UKZN skort klasse opDie Howard-kollege van die Universiteit van KwaZulu-Natal (UKZN). Foto: http://law.ukzn.ac.za/ Klasse by die Universiteit van KwaZulu-Natal (UKZN) is opgeskort te midde van voortslepende gewelddadige betogings op sy kampusse. Die universiteit het Sondag in ’n verklaring gesê klasse op al die universiteit se kampusse is vanaf Maandagoggend tot verdere kennisgewing opgeskort. Luidens die verklaring sal dit egter geen invloed op registrasie hê nie en voorgraadse en nagraadse studente word aangemoedig om so spoedig as moontlik vir die akademiese jaar te registreer. Die besluit om klasse op te skort volg nadat betogende studente oor die afgelope paar weke vir ontwrigting op die universiteit se kampusse gesorg het. Maroela Media het vroeër berig een van die universiteit se geboue op die Westville-kampus is verlede maand aan die brand gesteek. Studente is ontevrede omdat hulle agterstallige skuld moet delg en omdat die koste van verblyf en klasgelde sedert verlede jaar gestyg het. Dr. Blade Nzimande, minister van hoër onderwys, wetenskap en tegnologie, meen egter studente het geen rede om te kla nie aangesien daar verlede jaar R1 miljard opsy gesit is om NSFAS-studente se historiese skuld te delg. Hy het vroeër ook gesê NSFAS-studente kan boonop by al 26 universiteite reg oor die land registreer sonder om registrasiegeld te betaal. Luidens die verklaring sal die universiteit se studenteraad Dinsdag met die universiteit se bestuur vergader.